Ο **Αλέξανδρος Βέλιος** ή και **Βέλλιος** (14 Μαΐου 1953 – 4 Σεπτεμβρίου 2016) ήταν Έλληνας δημοσιογράφος, συγγραφέας και μεταφραστής.

Βιογραφικά στοιχεία
-------------------

Γεννήθηκε στην Αθήνα. Σπούδασε φιλοσοφία στο Πανεπιστήμιο Παρισιού-Σορβόννης.

Σταδιοδρομία
------------

Ξεκίνησε τη σταδιοδρομία του στην εφημερίδα *Το Βήμα* το 1978. Το 1980 μεταπήδησε στην εφημερίδα *Μεσημβρινή*, στην οποία παρέμεινε έως το 1986, στην αρχή ως διπλωματικός και μετέπειτα ως πολιτικός συντάκτης.
Υπήρξε ο πρώτος διευθυντής του δημοτικού ραδιοφώνου Πειραιά *Κανάλι* το 1987. Μετέπειτα διετέλεσε διευθυντής ενημέρωσης στον ραδιοφωνικό σταθμό *Κανάλι 15* του Ρούσσου Κούνδουρου, από τον οποίο και μηνύθηκε στις 21 Ιουνίου 1989.

Το 1990 εγκαινίασε τη δική του εκπομπή στο τηλεοπτικό Κανάλι 29 του εκδοτικού συγκροτήματος Κουρή, στο οποίο συνέχισε να εργάζεται στις μετεξελίξεις του ως *Κανάλι 5* και ΑLTER.

Διετέλεσε πολιτικός σύμβουλος του Δημήτρη Δασκαλόπουλου, μεταξύ των ετών 2006-2014, κατά τη θητεία του δεύτερου ως προέδρου του ΣΕΒ.

Δήλωνε άθεος.

Ασθένεια και ευθανασία
----------------------

Τον Σεπτέμβριο του 2015 διαγνώστηκε με καρκινικό όγκο στο παχύ έντερο σε προχωρημένη μορφή. Το γεγονός απεκάλυψε σε τηλεοπτική εκπομπή τον Ιούνιο του 2016, ανακοινώνοντας πως έχει μερικούς μήνες ζωής. Ταυτόχρονα ανακοίνωσε ότι έχει πάρει την απόφαση να προβεί σε ευθανασία, πριν φτάσει στο σημείο να καθηλωθεί στο κρεβάτι, αντιτασσόμενος στην απαγόρευσή της από την ελληνική νομοθεσία. Χαρακτηριστικά δήλωνε: «Δεν είμαι υπέρ της ευθανασίας. Είμαι υπέρ του δικαιώματος να μπορεί κανείς να επιλέξει πώς και πότε θα πεθάνει».

Πέθανε το βράδυ της Κυριακής 4 Σεπτεμβρίου 2016 στην οικία του στον Γέρακα, ενόσω ο καρκίνος ήταν σε τελικό στάδιο, καταφεύγοντας στη λύση της «μη υποβοηθούμενης ευθανασίας», καταναλώνοντας υπερβολική δόση ισχυρών ηρεμιστικών και παυσίπονων σκευασμάτων. Λίγο πριν το θάνατό του, συνέταξε δύο ιδιόχειρες επιστολές, τις οποίες ανάγνωσε και ανήρτησε ο ίδιος στα μέσα κοινωνικής δικτύωσης.

Κηδεύθηκε στις 6 Σεπτεμβρίου 2016, στο Πρώτο Νεκροταφείο Αθηνών.

Βιβλιογραφία
------------

Έχουν εκδοθεί τα εξής βιβλία του:

* *Η αλληλογραφία της αυτοεξορίας. Κωνσταντίνος Καραμανλής 1963-1974*, Αθήνα, «Ροές», 1995, ISBN 960-283-032-8
* *Οδύσσεια*, Αθήνα, *Αιγόκερως*, 2016, ISBN 978-960-322-496-9
* *Εγώ κι ο θάνατός μου. Το δικαίωμα στην ευθανασία*, Αθήνα, «Ροές», 2016, ISBN 978-960-283-456-5

Συμμετοχή σε συλλογικά έργα:

* *Ένας διάλογος για την εθνική ταυτότητα και την κρίση*, Αθήνα, «Ροές», 2013, ISBN 978-960-283-395-7

Μεταφράσεις:

* *Paul Lafargue - Η θρησκεία του κεφαλαίου*, Αθήνα, «Ροές», 2013, ISBN 978-960-283-394-0
* *Hérault de Séchelles - Θεωρία της φιλοδοξίας*, Αθήνα, «Ροές», 2014, ISBN 978-960-283-418-3
* *Επίκτητος - Εγχειρίδιον*, Αθήνα, «Ροές», 2014, ISBN 978-960-283-420-6
* *Bernard Mandeville - Περί της φύσης της κοινωνίας*, Αθήνα, «Ροές», 2015, ISBN 978-960-283-440-4
* *Oscar Wilde - Αφορισμοί*, Αθήνα, «Ροές», 2015, ISBN 978-960-283-433-6
* *Ναπολέων Βοναπάρτης - Εγώ, ο Ναπολέων*, Αθήνα, «Ροές», 2016, ISBN 978-960-283-449-7

Παραπομπές
----------

1. ↑  «Πέθανε ο Αλέξανδρος Βέλιος. Το σημείωμα του: «Φεύγω πλήρης»». *topontiki.gr*. ΤΟ ΠΟΝΤΙΚΙ. Ανακτήθηκε στις 14 Φεβρουαρίου 2019.
2. ↑  ««Έφυγε» με ευθανασία ο δημοσιογράφος Αλέξανδρος Βέλιος». *newsbeast.gr*. Newsbeast. Ανακτήθηκε στις 14 Φεβρουαρίου 2019.
3. ↑  Ανδρέα Ρουμελιώτη, Είμαστε στον Αέρα. Κεφάλαιο «Χρονολόγιο της ελεύθερης ραδιοφωνίας», εκδόσεις «Παρατηρητής», ανάκτηση μέσω ιστολογίου MetaJournalism 5/9/2016
4. ↑  «Βέλιος: «Αυτό δεν είναι ευθανασία, είναι αυτοκτονία» - του Δημήτρη Αλικάκου». *Protagon.gr*. 6 Σεπτεμβρίου 2016. Ανακτήθηκε στις 2 Μαΐου 2021.
5. ↑  «Αλέξανδρος Βέλιος: «Πεθαίνω σε λίγους μήνες, θα κάνω ευθανασία»». *tempo24.news*. tempo24. Ανακτήθηκε στις 14 Φεβρουαρίου 2019.
6. ↑  «Αλέξανδρος Βέλιος: Γιατί είμαι υπέρ της ευθανασίας». *newsbeast.gr*. Newsbeast. Ανακτήθηκε στις 14 Φεβρουαρίου 2019.
7. ↑  «Αλέξανδρος Βέλιος: Κοκτέιλ ηρεμιστικών επέφερε το θάνατό του». *protothema.gr*. Πρώτο Θέμα. Ανακτήθηκε στις 14 Φεβρουαρίου 2019.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 278091268
* **ΕΒΕ**: 15759
* **BiblioNet**: **7115**
* LCCN: n86030052
* ISNI: 0000 0003 8827 1712
* GND: 1049227263
* SUDOC: 139454853
* BNF: cb12644389p (data)
* NLA: 35105573

 |

 |